Черна каня
Черната каня (Milvus migrans) е дневна граблива птица от род Кани. Среща се и на територията на България и е защитен вид съгласно Закона за биологичното разнообразие, също така е вписан в Червената книга на Република България.

Физическа характеристика 
Черната каня е малко контрастна, почти еднакво оцветена в тъмнокафяво. Средно голяма граблива птица.
 Дължината на тялото – 55 – 59 cm
 Размаха на крилете – 135 – 155 cm
 Тегло – 900 гр, като женските са по-едри.
 Излюпване – не става едновременно, а през 3 – 4 дни, дори и до 8 дни.

Опашката ѝ е врязана по средата, но по-слабо, отколкото на червената каня (Milvus milvus).

Черните кани са много гласовити. Звуците, които издават, са изключително променливи по височина и израз, така че е трудно да се опишат. В зависимост от настроението, това може да са нежни, мелодични трели, подобни на чайка крясъци или дори пронизителен писък. Оттук произлиза и изразът „кански писък“.

Разпространение и биотоп 
Черната каня е голяма мишеловна граблива птица от семейството на ястребите. За разлика от близкия ѝ роднина, червената каня, мястото ѝ се ограничава основно в Европа.

В Европа (включително България), Африка, Азия и Австралия, се срещат следните подвидове:
 Milvus migrans migrans – Европа и част от Азия
 Milvus migrans lineatus – Далечен изток
 Milvus migrans govinda – Африка, южна Азия, Австралия
 Milvus migrans parasiticus – средна Африка
 Milvus migrans affinis – Австралия
 Milvus migrans aegyptius – северна Африка

На юг често може да се срещне в близост до човешки поселения. Животът ѝ е по принцип свързан с водата и тя рядко се отдалечава много от водните басейни. В някои градове в Африка и близкия Изток е обичайна част от градския пейзаж, ровейки кофите с боклук и крадейки месо редом с враните и други подобни птици.

Начин на живот и хранене 
Храни се с убити по пътищата дребни животни, улавя умрели риби по повърхността на водата, често се храни с изхвърлен от хората боклук. Понякога улавя млади птици, жаби или други по-слаби животни.

Повечето от подвидовете, особено по-северните, са прелетни. Европейските популации най-често зимуват в Африка, където се срещат с местните раси и подвидове. Най-популярният африкански подвид е Паразитната черна каня (Milvus migrans parasiticus), която е извоювала името си, крадейки месо и друга подходяща храна от африканските жени, връщащи се натоварени от пазар, както и от по-разсеяни търговци на храна.

Размножаване 
 Гнездо – в короната на някое подходящо яко дърво, на средата на височината му, в близост до вода. Изплетено от сравнително големи клонки. Често окупира гнезда на чапли и се включва в колонии на други видове.
 Яйца – 2 – 3 (рядко 4) броя.
 Мътене – трае 30 дни и двамата родители. Малките напускат гнездото на около 45 дневна възраст.
 Отглежда едно люпило годишно.
 Моногамни птици.

Допълнителни сведения 
На територията на България е рядък и защитен от закона вид.

Подвидове 
 Вид Milvus migrans – Черна каня
 Milvus migrans migrans -
 Milvus migrans lineatus -
 Milvus migrans govinda -
 Milvus migrans parasiticus -
 Milvus migrans affinis -
 Milvus migrans aegyptius -

Източници 

Кани
Фауна на Палеарктика
Фауна на Афротропическата област
Фауна на Индо-Малайската област
Фауна на Австралазия